Rapport fra Kommissionen til Europa-Parlamentet og Rådet

om udøvelsen af de delegerede beføjelser, der tillægges Kommissionen i henhold til Europa-Parlamentets og Rådets forordning (EU) nr. 649/2012 af 4. juli 2012 om eksport og import af farlige kemikalier

1. Indledning og retsgrundlag

Med forordning (EU) nr. 649/2012 (i det følgende benævnt "PIC-forordningen") gennemføres Rotterdamkonventionen om proceduren for forudgående informeret samtykke for visse farlige kemikalier og pesticider i international handel ("Rotterdamkonventionen"), som blev undertegnet den 11. september 1998, og som blev godkendt på vegne af Den Europæiske Union ved Rådets afgørelse 2003/106/EF . Kravene til og procedurerne for eksport og import af visse farlige kemikalier, særlig dem, der er omfattet af proceduren for forudgående informeret samtykke i Rotterdamkonventionen, er fastsat i PIC-forordningen.

Ved artikel 23, stk. 4, i PIC-forordningen tillægges Kommissionen beføjelser til at vedtage delegerede retsakter på de i artikel 26 fastlagte betingelser med henblik på at:

- optage et kemikalie i bilag I, del 1 eller 2, i henhold til stk. 2 i artikel 23, efter at der er vedtaget et definitivt EU-reguleringsindgreb, og andre ændringer af bilag I, herunder ændring af angivelserne om allerede optagne kemikalier [artikel 23, stk. 4, litra a)]

- optage i bilag V, del 1, et kemikalie, der er omfattet af Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte [artikel 23, stk. 4, litra b)]

- optage i bilag V, del 2, et kemikalie, der allerede er omfattet af et eksportforbud på EU-plan [artikel 23, stk. 4, litra c)]

- ændre angivelser om allerede optagne kemikalier i bilag V [artikel 23, stk. 4, litra d)]

- ændre bilag II, III, IV og VI [artikel 23, stk. 4, litra e)].

Med denne rapport opfylder Kommissionen sin forpligtelse i henhold til artikel 26, stk. 2, i PIC-forordningen. Ifølge artikel 26, stk. 2, skal Kommissionen forelægge en rapport for Europa-Parlamentet og Rådet vedrørende udøvelsen af de delegerede beføjelser, der tillægges Kommissionen i henhold til PIC-forordningen. Rapporten skal udarbejdes senest ni måneder inden udløbet af den femårsperiode, der gælder for delegationen af beføjelser, og som begyndte den 1. marts 2014. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.

2. Udøvelse af de delegerede beføjelser

I løbet af den periode, der er omhandlet i denne rapport, vedtog Kommissionen tre delegerede retsakter med henblik på at ændre visse ikke-væsentlige bestemmelser i PIC-forordningen. Disse delegerede retsakter blev vedtaget på grundlag af artikel 23, stk. 4, litra a), i PIC-forordningen, hvori det præciseres: "Med henblik på at tilpasse denne forordning til den tekniske udvikling tillægges Kommissionen beføjelse til at vedtage delegerede retsakter i overensstemmelse med artikel 26 vedrørende optagelse af et kemikalie i del 1 eller 2 i bilag I i medfør af artikel 23, stk. 2, efter at der er vedtaget et definitivt EU-reguleringsindgreb og andre ændringer af bilag I, herunder ændringer i angivelserne om allerede optagne kemikalier" og på grundlag af artikel 23, stk. 4, litra b): "Med henblik på at tilpasse denne forordning til den tekniske udvikling tillægges Kommissionen beføjelse til at vedtage delegerede retsakter i overensstemmelse med artikel 26 vedrørende optagelsen af et kemikalie, som er omfattet af Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte i del 1 i bilag V".

Følgende retsakter blev vedtaget:

2.1 Kommissionens delegerede forordning (EU) nr. 1078/2014

Denne retsakt blev vedtaget på grundlag af artikel 23, stk. 4, litra a), i PIC-forordningen. Den fremgangsmåde, der er fulgt i den delegerede retsakt, til bestemmelse af hvilke kemikalier der skulle opføres i bilag I og i hvilken del, var genstand for drøftelser og konsultationer inden for en ekspertgruppe bestående af repræsentanter for medlemsstaternes udpegede nationale myndigheder i medfør af PIC-forordningen, repræsentanter for Det Europæiske Kemikalieagentur, for industrien og civilsamfundet (i det følgende benævnt "PIC DNA-ekspertgruppen") på møderne den 11. oktober 2013 og den 7. april 2014. PIC DNA-ekspertgruppen blev hørt vedrørende udkastet til Kommissionens delegerede forordning, der forelå tilgængeligt forud for møderne. Kommissionen vedtog den delegerede retsakt den 7. august 2014 og underrettede Europa-Parlamentet og Rådet herom. Ingen af institutionerne gjorde indsigelse mod den delegerede retsakt inden for den frist på to måneder, der er fastsat i artikel 26, stk. 5, i PIC-forordningen. Kommissionens delegerede forordning (EU) nr. 1078/2014 blev offentliggjort den 15. oktober 2014 og trådte i kraft den 1. december 2014.

2.2 Kommissionens delegerede forordning (EU) 2015/2229

Denne retsakt blev vedtaget på grundlag af artikel 23, stk. 4, litra a), i PIC-forordningen. Den fremgangsmåde, der fulgtes i den delegerede retsakt til bestemmelse af, hvilke kemikalier der skulle opføres i bilag I og i hvilken del, var genstand for drøftelser og konsultationer inden for PIC DNA-ekspertgruppen på møder den 1. oktober 2014 og den 21. april 2015. PIC DNA-ekspertgruppen blev hørt vedrørende udkastet til Kommissionens delegerede forordning, der forelå tilgængeligt forud for møderne. Kommissionen vedtog den delegerede retsakt den 29. september 2015 og underrettede Europa-Parlamentet og Rådet herom. Ingen af institutionerne gjorde indsigelse mod den delegerede retsakt inden for den frist på to måneder, der er fastsat i artikel 26, stk. 5, i PIC-forordningen. Kommissionens delegerede forordning (EU) 2015/2229 blev offentliggjort den 3. december 2015 og trådte i kraft den 1. februar 2016.